दक्षिण अफ्रीका के दिवंगत पूर्व राष्ट्रपति नेल्सन मंडेला को श्रद्धांजलि देने के लिए मंगलवार को आयोजित समारोह में जो शख्स तमाम देशों से आए प्रतिनिधियों के भाषण का मूक-बधिर लोगों के लिए संकेत भाषा में अनुवाद कर रहा था, वह फर्जी निकला. मूक-बधिरों की भाषा साइन लेंग्वेज के जानकारों का मानना है कि थामसांका जैंत्जी नाम के इस शख्स के द्वारा किए जा रहे इशारों का कोई मतलब नहीं निकल रहा था.

इस घटना के बाद से मूक-बधिर समुदाय काफी भड़का हुआ है और सरकार से जांच के आदेश दे दिए हैं. केप टाउन में स्थित साइन लेंग्वेज ऐजुकेशन ऐंड डेवलपमेंट की डायरेक्टर कारा लोनिंग ने इसे पूरा फ्रॉड बताया है. उन्होंने कहा कि उस अनुवादक के इशारे ऐसे लग रहे थे जैसे वह अपने चेहरे के आगे से मक्खियां उड़ा रहा हो.

थामसांका जैंत्जी ने दी सफाई

हालांकि सांकेतिक भाषा का फर्जी अनुवादक होने का आरोप झेल रहे थामसांका जैंत्जी ने मीडिया में सफाई दी है. एक अखबार को दिए इंटरव्यू में थामसांका ने कहा कि वह शिजोफ्रेनिया नाम की दिमागी बीमारी से ग्रस्त है. उस वक्त उसे अटैक पड़ गया था. उसे अजीब आवाजें सुनाई दे रही थी और इस बीमारी के चलते उसने ध्यान खो दिया था.

जैंत्जी खुद की योग्यता साइन लेंग्वेज इंटरप्रेटर (मूक-बधिरों की भाषा का अनुवादक) की बता रहा है. थामसांका ने बताया कि वह एक इंटरप्रेटिंग कंपनी के लिए काम करता है. कंपनी ने उसे शोक सभा में भाषण को अनुवाद करने के लिए 85 डॉलर (करीब 5200 रुपये) का भुगतान किया.

रेडियो 702 पर थामसांका ने बताया कि मानसिक समस्या के कारण ही वह शोकसभा के दौरान स्टेज पर इस तरह की हरकतें कर रहा था. ध्यान खो दने से वह अपनी जॉब ठीक से नहीं कर पाया.

उसने स्थानीय अखबार को बताया कि वह एकाग्रता खो चुका था. उसे कुछ आवाजें सुनाई दे रही थी और वह बहक गया था. उसने कहा, 'उस वक्त मैं कुछ भी नहीं कर सकता था. उस वक्त स्थिति बेहद खतरनाक थी और मैं अकेला था. मैंने खुद को नियंत्रित करने की कोशिश भी की और दुनिया को ये नहीं दिखने दिया कि कुछ गलत चल रहा है. मैं खुद को उस वक्त काफी असहाय महसूस कर रहा था.'

इस शोक सभा में भारत के राष्ट्रपति प्रणब मुखर्जी और अमेरिका के राष्ट्रपति बराक ओबामा समेत 53 से अधिक देशों के राष्ट्राध्यक्ष शामिल हुए थे. प्रणब के अलावा भारत से सोनिया गांधी, सुषमा स्वराज, वाणिज्य मंत्री आनंद शर्मा, बसपा नेता सतीश चंद्र मिश्रा, माकपा नेता सीताराम येचुरी और सुषमा की बेटी बांसुरी भी यहां मौजूद थे.